**Fortsatt stort finansieringsgap i kollektivtrafikken som følge av ekstraordinær prisvekst**

Det er positivt at regjeringen foreslår noe økte midler til fylkeskommunene for å kompensere for prisvekst, men med regjeringens forslag gjenstår det fortsatt et stort gap i finansieringen av kollektiv-Norge i 2023 som følge av ekstraordinær prisvekst. Bakgrunnen er i stor grad økte drivstoff- og strømpriser, økte rentenivåer, og økte kostnader på investeringer, innkjøp av materiell og vedlikehold.

I følge anslag fra kollektivselskapene ligger prisveksten i 2023 an til å bli nærmere 10 prosent. Det er langt høyere enn regjeringens oppdaterte anslag på 5,2 prisvekst for fylkeskommunene, og innebærer derfor at bare en liten del av underfinansieringen i statsbudsjettet på 1,9 mrd. kr for 2023 blir dekket inn.

Kollektivtrafikkforeningen og NHO Transport er bekymret for konsekvensene av et fortsatt stort finansieringsgap i kollektivtrafikken. I en tid der kollektivtrafikken trenger å styrkes videre med et enda bedre tilbud til flere, kan heller konsekvensen bli rutekutt.

Sitater Olov Grøtting, daglig leder i Kollektivtrafikkforeningen:

- Det er positivt at regjeringen foreslår noe mer midler på bordet til fylkeskommunene, men vi er svært bekymret for et fortsatt stort finansieringsgap i kollektivtrafikken over hele landet som følge av ekstraordinære prisøkninger. Kollektiv-Norge står klare til å bidra til at langt flere kan reise enkelt og miljøvennlig til jobb og fritidsaktiviteter i tiden fremover, og håper Stortinget bidrar til å unngå det som i realiteten er et kutt i den offentlige finansieringen av buss, båt, trikk og bane.

Sitater Jon H. Stordrange, administrerende direktør i NHO Transport:

- Uten tilstrekkelig finansiering er vi redd at den fylkeskommunale kollektivtrafikken kan havne i en negativ spiral, hvor redusert tilbud vil gi færre kollektivreisende og økt bilbruk. Det vil da bli ekstra vanskelig å nå klimamålene, og økt bruk av bil vil medføre krav om kostbare veiutbyggelinger. Det er dermed samfunnsmessig gunstig å satse på kollektivtrafikken fremfor å se at tilbudet må reduseres.

- Det er grunn til å frykte at nødvendige kutt først og fremst vil ramme distriktene siden disse er mest avhengige av offentlig støtte. I tillegg rammes økonomisk svakerestilte grupper siden disse er mest avhengige av et godt kollektivtilbud.

For mer informasjon, se vårt [innspill til RNB2023: Kollektivtrafikken må kompenseres for kraftig prisvekst - kollektivtrafikk.no](https://eur03.safelinks.protection.outlook.com/?url=https%3A%2F%2Fkollektivtrafikk.no%2Finnspill-til-rnb2023-kollektivtrafikken-ma-kompenseres-for-kraftig-prisvekst%2F&data=05%7C01%7Cjofri.lunde%40transport.no%7Ce90067a98bf846fcee8208db52039309%7C21be13a8b92f4a809cf317026d4a8118%7C0%7C0%7C638193947550837691%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C3000%7C%7C%7C&sdata=iA1aBJTBjpMZYIv9lmVFF4RnGuIzPl8STswh4RIuSkY%3D&reserved=0)

**Kontaktopplysninger:**

Olov Grøtting: [olov.grotting@kollektivtrafikk.no](mailto:olov.grotting@kollektivtrafikk.no) Tlf.: 91 82 05 10

Jon H. Stordrange: [jon.stordrange@transport.no](mailto:jon.stordrange@transport.no) Tlf.: 41 50 67 70